### Beslutningstema

Udvalget skal tage stilling til godkendelse og indstilling af vedtægtsændringer for Folkeoplysningsudvalget.

### Historik

Den 31. marts 2022 besluttede Kommunalbestyrelsen, at vedtægter for Folkeoplysningsudvalget skal revideres i denne valgperiode.

Den 11. maj 2022 drøftede Kultur- og Fritidsudvalget ændring af vedtægterne. Udvalget besluttede, at forvaltningen skulle arbejde videre med input fra Folkeoplysningsudvalget.

Den 14. juni 2022 drøftede Folkeoplysningsudvalget ændring af vedtægterne og gav input til forvaltningen.

Den 12. september 2022 blev Folkeoplysningsudvalget orienteret om forvaltningens forslag til vedtægtsændringer.

### Sagsfremstilling

Merete Dam for Kultur- og Fritidsudvalget indstiller forvaltningen ændringer af Folkeoplysningsudvalgets vedtægter til Kultur- og Fritidsudvalget, og Kultur- og Fritidsudvalget indstiller til Kommunalbestyrelsen.

Forvaltningen har på baggrund af input fra Kultur- og Fritidsudvalget og Folkeoplysningsudvalget udarbejdet et forslag til vedtægtsændringer for Folkeoplysningsudvalget.

Input fra Folkeoplysningsudvalget

* Navneændring - forvaltningen kan finde på et nyt navn for udvalget
* Mere fleksibilitet i forhold til antallet af valgte, eventuelt med vægtning indenfor de fire grupper, Idræt, Uniformerede korps/politiske/religiøse, Voksenundervisning, Øvrige
* Det bør sikres bedst muligt, at der bliver valgt medlemmer for de fire grupper, Idræt, Uniformerede korps/politiske/religiøse, Voksenundervisning, Øvrige
* Antallet af suppleanter bør reduceres

Ændringer

De mest betydningsfulde ændringer i vedtægterne er følgende:

* Ændring af navnet på udvalget - Fra Folkeoplysningsudvalget til FritidsForum
* Færre udvalgsmedlemmer - fra 15 til 9-11
  + FritidsForum vil have 2 politikkere som medlemmer og 2 personlige suppleanter, i stedet for 3.
  + FritidsForum vil have 7-9 foreningsrepræsentanter som medlemmer, i stedet for 12.
  + De fire grupper, Idræt, Uniformerede korps/politiske/religiøse, Voksenundervisning, Øvrige, er fortsat sikret plads i FritidsForum, hvis der er repræsentanter, som stiller til valg.
* Færre suppleanter - Fra personlige til generelle suppleanter i prioriteret rækkefølge for foreningsrepræsentanter
  + 2-4 suppleanter vælges, som deltager på udvalgsmøderne med taleret, men uden stemmeret.
* Ændring i vederlag - fra 4,8% af borgmesterens vederlag til 3% af borgmesterens vederlag

De øvrige ændringer i vedtægterne skyldes præciseringer efter ændringer af Folkeoplysningsloven i 2018.

Forvaltningen foreslår, at vedtægtsændringerne er gældende fra den 1. januar 2023.

### Vicekommunaldirektøren indstiller,

at vedtægtsændringerne godkendes, og

at vedtægtsændringerne er gældende fra 1. januar 2023, og

at indstillingen videresendes til Kommunalbestyrelsen.

Beslutning fra Kultur- og Fritidsudvalget, 5. oktober 2022, pkt. 4:

Indstillingen anbefales.

### Beslutning

Indstillingen godkendt.